ประกาศคณะกรรมการกำกับการซื้อขายสินค้าเกษตรล่วงหน้า ที่ กค 3/2551 เรื่อง การดำรงฐานะทางการเงินของผู้ได้รับใบอนุญาตประกอบธุรกิจการซื้อขายล่วงหน้า ประเภทผู้ค้าล่วงหน้า เพื่อการซื้อขายล่วงหน้าเป็นรายสินค้า

ประกาศคณะกรรมการกำกับการซื้อขายสินค้าเกษตรล่วงหน้า
ประกาศคณะกรรมการกำกับการซื้อขายสินค้าเกษตรล่วงหน้า
ที่
กค ๓/๒๕๕๑
เรื่อง
การดำรงฐานะทางการเงินของผู้ได้รับใบอนุญาตประกอบธุรกิจ
การซื้อขายล่วงหน้า
ประเภทผู้ค้าล่วงหน้า เพื่อการซื้อขายล่วงหน้าเป็นรายสินค้า[๑]
 

โดยที่เป็นการสมควรให้การดำรงฐานะทางการเงินของผู้ได้รับใบอนุญาตประกอบธุรกิจการซื้อขายล่วงหน้า
ประเภทผู้ค้าล่วงหน้า เพื่อการซื้อขายล่วงหน้าเป็นรายสินค้า
ตามประกาศคณะกรรมการกำกับการซื้อขายสินค้าเกษตรล่วงหน้า ที่ กค ๑/๒๕๕๑ เรื่อง
หลักเกณฑ์ วิธีการและเงื่อนไขในการขออนุญาตและการอนุญาตให้ประกอบธุรกิจการซื้อขายล่วงหน้า
ประเภทผู้ค้าล่วงหน้าเพื่อการซื้อขายล่วงหน้าเป็นรายสินค้า ลงวันที่ ๙ มกราคม พ.ศ.
๒๕๕๑ มีความคล่องตัว สอดคล้องกับลักษณะของธุรกิจ
และไม่เป็นภาระแก่ผู้ได้รับใบอนุญาตดังกล่าวจนเกินความจำเป็น

อาศัยอำนาจตามความในมาตรา ๗ (๑) และมาตรา ๓๔
แห่งพระราชบัญญัติการซื้อขายสินค้าเกษตรล่วงหน้า พ.ศ. ๒๕๔๒
ซึ่งแก้ไขเพิ่มเติมโดยพระราชบัญญัติการซื้อขายสินค้าเกษตรล่วงหน้า (ฉบับที่ ๒)
พ.ศ. ๒๕๕๐ คณะกรรมการกำกับการซื้อขายสินค้าเกษตรล่วงหน้าจึงออกประกาศ ดังต่อไปนี้

ข้อ ๑
ในประกาศนี้
ทุนจดทะเบียน หมายความว่า
ทุนจดทะเบียนของบริษัทจำกัดหรือบริษัทมหาชนจำกัดและให้หมายความรวมถึงทุนซึ่งมีลักษณะทำนองเดียวกันของนิติบุคคลอื่น

ข้อ ๒
ให้ผู้ค้าล่วงหน้า
เพื่อการซื้อขายล่วงหน้าเป็นรายสินค้าตามประกาศข้างต้นดำรงฐานะทางการเงิน
โดยมีทุนจดทะเบียนไม่น้อยกว่าห้าแสนบาทตลอดระยะเวลาของการประกอบธุรกิจดังกล่าว

ข้อ ๓
ไม่ให้นำบทบัญญัติแห่งประกาศคณะกรรมการกำกับการซื้อขายสินค้าเกษตรล่วงหน้า
ที่ กค ๓/๒๕๔๖ เรื่อง
การดำรงฐานะทางการเงินสำหรับผู้ได้รับใบอนุญาตประกอบธุรกิจการซื้อขายล่วงหน้า
ประเภทผู้ค้าล่วงหน้า ลงวันที่ ๑ ตุลาคม พ.ศ. ๒๕๔๖ และประกาศที่แก้ไขเพิ่มเติมหรือยกเลิกประกาศดังกล่าวมาใช้บังคับแก่การดำเนินการใด
ๆ ตามประกาศนี้

ข้อ ๔
ประกาศนี้ให้ใช้บังคับตั้งแต่วันถัดจากวันที่ประกาศเป็นต้นไป


ประกาศ
ณ วันที่ ๙ มกราคม พ.ศ. ๒๕๕๑
เกริกไกร
จีระแพทย์
รัฐมนตรีว่าการกระทรวงพาณิชย์
ประธานกรรมการกำกับการซื้อขายสินค้าเกษตรล่วงหน้า




















ปริยานุช/ผู้จัดทำ
๑๐
มิถุนายน ๒๕๕๒

[๑]
ราชกิจจานุเบกษา เล่ม ๑๒๖/ตอนพิเศษ ๗๘ ง/หน้า ๑๗/๒ มิถุนายน ๒๕๕๒